KIRJALLINEN KYSYMYS E-1995/02 esittäjä(t): Mario Mauro (PPE-DE) komissiolle. Kestävä matkailu ja kulttuurimatkailu Euroopassa.



Virallinen lehti nro 277 E , 14/11/2002 s. 0255 - 0255



KIRJALLINEN KYSYMYS E-1995/02 esittäjä(t): Mario Mauro (PPE-DE) komissiolle (8. heinäkuuta 2002) Aihe: Kestävä matkailu ja kulttuurimatkailu Euroopassa Komissio on perustanut sisämarkkina-asiain neuvoston 21. kesäkuuta 1999 antaman toimeksiannon mukaisesti tiiviissä yhteistyössä jäsenvaltioiden kanssa viisi työryhmää, joiden tehtävänä on tutkia ensisijaisia aihealueita, joilla tarvitaan konkreettisia toimia. Yksi kyseisistä ensisijaisista aihealueista on ympäristönsuojelun ja kestävän matkailun edistäminen Euroopassa. Työryhmien päätelmien ja suositusten perusteella komissio antoi 13. marraskuuta 2001 Euroopan matkailun tulevaisuudesta tiedonannon, jossa esitetään avoimeen koordinointiin perustuvat toimintapuitteet politiikkojen ja toimintojen valvomiseksi yhteisössä. Voiko komissio ilmoittaa, miten se aikoo jatkossa menetellä kyseisen tiedonannon johdosta? Komissio johtaa lisäksi tutkimusta, joka koskee varhaisen vaiheen varoitusjärjestelmää taantuvien matkailukohteiden ja ennaltaehkäisevien hyvien toimintatapojen tunnistamiseksi. Voiko komissio ilmoittaa, missä vaiheessa kyseinen tutkimus on, ja välittää kopion kyseisestä asiakirjasta? Viime syksynä komissio teki tutkimusta aiheesta luonnonvarat ja kulttuuriperintö osana kestävän matkailun kehittämistä muissa kuin tavanomaisissa matkailukohteissa. Tutkimuksen tarkoituksena oli tarjota perusohjeisto luonnonvaroihin ja kulttuuriperintöön pohjautuvan kestävän matkailun kehittämiseksi kyseisissä matkailukohteissa ja laatia päätelmiä ja suosituksia, joihin sisältyvät myös rahoituslähteet kyseiseen asiaan liittyvien aloitteiden tukemiseksi. Voiko komissio ilmoittaa, missä vaiheessa kyseiset tutkimukset ovat, ja välittää niistä kopion? Mitä rahoitusta komissio aikoo suunnata kulttuurimatkailualalle, ja mitä painopistealoja se aikoo kehittää? Erkki Liikasen komission puolesta antama vastaus (14. elokuuta 2002) Vuoden 2002 alussa komissio aloitti antamassaan tiedonannossa Yhteistyöhön perustuva toimintatapa Euroopan matkailun tulevaisuutta varten(1) ehdotettujen toimenpiteiden täytäntöönpanon. Sekä parlamentti että neuvosto antoivat päätöslauselmansa(2), joissa hyväksyttiin kyseisessä tiedonannossa esitetty lähestymistapa. Arvoisan parlamentin jäsenen mainitsemiin kahteen tutkimukseen liittyvä työ saatiin hiljattain päätökseen. Tiivistelmä tuloksista on jo saatavissa Internet-sivustossa osoitteessa http://europa.eu.int/comm/enterprise/services/tourism/policy-areas/studies.htm. Yksityiskohtaisemmat julkaisut ilmestyvät sivustoon piakkoin, ja sen jälkeen julkaistaan myös paperiversiot. Mitä tulee yhteisön rahoitukseen kulttuurimatkailun alalla, jo nyt on käytössä monia välineitä, kuten rakennerahastot, tutkimuksen ja teknologisen kehittämisen viidenteen puiteohjelmaan kuuluvan Tietoyhteiskunnan tekniikat -ohjelman (IST) liikennettä ja matkailua koskeva osuus sekä MEDA-ohjelma. Niiden puitteissa on mahdollista toteuttaa toimia, jotka vaikuttavat suoraan tai epäsuorasti matkailun kehitykseen. Niiden avulla voidaan esimerkiksi tukea kehittyviä osa-alueita, kuten taloudellista kasvua, työllisyyttä ja alueellista kehitystä, parantaa matkailulle merkityksellisen infrastruktuurin laatua ja kilpailukykyä, mainostaa Eurooppaa monien kiinnostavien matkailukohteiden alueena sekä lisätä kulttuuriperintöä koskevaa tietoa sekä matkailijoiden että matkailun kanssa tekemisissä olevan paikallisväestön keskuudessa. Kunkin välineen, kuten rahaston tai ohjelman, erityispainotukset on määritelty kyseisissä välineissä. eEurope 2005 -aloitteeseen sisältyy kulttuurin ja matkailun sähköisiä palveluja koskevia toimia. (1) KOM(2001) 665 lopullinen. (2) Euroopan parlamentti: P5_TAPROV(2002)0222, tekstit hyväksytty istunnossa, joka pidettiin tiistaina 14. toukokuuta 2002, PE 318.649/57. Ministerineuvosto: EYVL C 135, 6.6.2002.